**VABILO**

**na**

**POLETNI ŠTUDIJSKI FORUM KRITIČNEGA DRŽAVLJANSTVA**

Univerza na Primorskem Pedagoška fakulteta vabi vse študente na dvodnevni *Poletni študijski forum kritičnega državljanstva*, ki bo potekal od **27. do 28. junija 2013.**

V študijskem letu 2013/2014 bo UP PEF v naboru izbirnih študijskih predmetov ponudila nov študijski predmet z naslovom *Vzgoja za kritično državljanstvo*. Vsebina predmeta je zasnovana kot kombinacija temeljnega učenja in kritične analize tistih vprašanj in problemov sodobne družbe, ki določajo posameznikov status državljana, hkrati pa se zdijo temeljnega pomena za vzgojo državljanov kot obveščenih, opolnomočenih, razmišljujočih, kritičnih in aktivnih političnih subjektov.

V smislu domovinske vzgoje bo šlo pri tem predmetu predvsem za učenje o konstitutivnih temeljih državnosti, za kritično učenje o prvinah demokratične legitimnosti političnega in pravnega sistema, kritično izpostavitev temeljnih značilnosti sodobne družbe in za analizo izbranih problemov družbene dejanskosti. Slednja vključuje kritično analizo dnevne politike, pravnih politik, delovanja institucij in delovanja sistema odločanja v družbi. Pri poskusu vzgoje za politično aktivnega in kritičnega državljana pa bo šlo predvsem za krepitev splošne državljanske zavesti o pomenu in vlogi aktivnega in kritičnega državljanstva, opolnomočenje za aktivno sodelovanje v družbenih praksah v vlogi razmišljujočega in kritičnega državljana in za pomoč pri usposabljanju mladih za prenašanje zavesti o pomenu in vlogi obveščenega, aktivnega in kritičnega državljana na mlajše generacije in na splošno javnost.

Poletni študijski forum, ki bo pripravljen tudi z namenom promocije programske ideje za dopolnitev študijskih vsebin, bo primarno namenjen strnjeni kritični predstavitvi in polemični pogovorni izpostavitvi izbranih tem, ki neposredno zadevajo aktualne probleme sodobne družbe in idejo o bistveni okrepitvi statusa razmišljujočega, kritičnega in aktivnega državljana v slovenskem in evropskem okviru. Študijski forum se bo izvedel kot sklop smiselno povezanih pogovornih predavanj in bo brezplačen. Udeleženci bodo prejeli potrdila o aktivni udeležbi.

Rok za prijavo na poletni študijski forum je podaljšan **do 21. junija 2013.**

Za prijavo na poletni študijski forum in dodatne informacije pišite na:

**doc. dr. Andraž Teršek:** **andraz.tersek@upr.si**

Termin**:** 27. - 28. junij 2013

Lokacija: Koper, UP PEF

Kotizacija: NE

**Predavatelji in teme:**

Dr. Patrick Vlačič:

*Labodji spev? (Kritični) državljan pred politiko, v politiki in po politiki.*

Mag. Marcel Štefančič Jr.:

*Kritično ocenjujva, Ronaldo pa bo dvigal roke!*

Dr. Sandra Bašič:

*Kam je šla demokratizacijska in legitimacijska funkcija medijev?!*

Sebastjan Jeretič:

*Koliko volivcev lahko racionalno prepričamo in zakaj bi bila poražena na volitvah?!*

Luka Zajc:

*Tudi o resnici o sodiščih in lažeh o odvetnikih*

Dr. Andraž Teršek:

*Znosna težavnost razmišljanja o hudičih v angelskih podobah.*